钦定古今图书集成/明伦汇编/氏族典/第627卷 > 拓跋颢
## 钦定古今图书集成/明伦汇编/氏族典/第627卷 > 拓跋颢

按《魏书北海王传》：“北海王详子颢，字子明，袭。少慷慨，
有壮气，除龙骧将军、通直散骑常侍，转宗正卿、光禄
大夫、长兼宗正卿、散骑常侍、平东将军，转都官尚书，
加安南将军，出除散骑常侍、抚军将军、徐州刺史。寻
为御史，弹劾除名。其后贼帅宿勤明达、叱干骐𬴊等
寇乱豳华诸州，乃复颢王爵，以本将军加使持节、假”
征西将军、都督《华豳东秦》诸军事、兼左仆射、西道行
台，以讨明达。颢转战而前，频破贼众，解豳华之围。以
功增封八百户，进号征西将军，又除尚书右仆射，寻
迁车骑大将军、仪同三司。值萧宝夤等大败于平凉，
颢亦奔还京师。于时葛荣南进，稍逼邺城。武泰初，以
颢为侍中、骠骑大将军、开府仪同三司、相州刺史以
御荣。颢至汲郡，属尔朱荣入洛，推奉庄帝诏，授颢太
傅。颢以葛荣南侵，尔朱纵害，遂图自安之策，与子冠
受率左右奔于萧衍。颢见衍，泣涕自陈，言辞壮烈。衍
奇之，遂以为魏王，假之兵将，令其北入。永安二年四
月，于梁国城南登坛燔燎，号“孝基元年。”庄帝诏济阴
王晖业为都督，于考城拒之，为颢所擒。又克行台杨
昱于荥阳。尔朱世隆自虎牢走，庄帝北幸，颢遂入洛，
改称建武元年。颢以数千之众，转战辄克，据有都邑，
号令自己。天下人情，想其风政，而自谓天之所授，颇
怀骄怠。宿昔宾客近习之徒，咸见宠待，干扰政事。又
日夜纵酒，不恤军国。所统南兵，凌窃市里，朝野莫不
失望。时又酷敛，公私不安。庄帝与尔朱荣还师讨颢，
自于河梁拒战。王师渡于马渚。冠受战败被擒，因相
继而败。颢率帐下数百骑及南兵勇健者，自轘辕而
出。至临颍，颢部骑分散，为临颍卒所斩。出帝初，赠使
持节、侍中、都督冀定相殷四州诸军事、骠骑大将军、
大司马、冀州刺史。武定中，子娑罗袭爵。